钦定古今图书集成/明伦汇编/宫闱典/第086卷 > 信仪公主 下嫁蔡凝
## 钦定古今图书集成/明伦汇编/宫闱典/第086卷 > 信仪公主 下嫁蔡凝

按《陈书蔡凝传》：“凝字子居，济阳考城人也。祖撙，梁吏
部尚书、金紫光禄大夫。父彦高，梁给事黄门侍郎。凝
幼聪悟，美容止。既长，博涉经传，有文辞。尢工草隶。天
嘉四年，释褐，受秘书郎，转庐陵王文学。光大元年，除
太子洗马、司徒主簿。大建元年，迁太子中舍人。以名
公子选尚信仪公主，拜驸马都尉、中书侍郎，迁晋陵”
太守。及将之郡，更令左右缉治中书廨宇，谓宾友曰：
“庶来者无劳，不亦可乎？”寻授宁远将军、尚书吏部侍
郎。凝年位未高，而才地为时所重，常端坐西斋，自非
素贵名流，罕所交接趣，时者多讥焉。高祖常谓凝曰：
“我欲用义兴主婿钱肃为黄门郎，卿意何如？”凝正色
对曰：“帝乡旧戚，恩由圣旨，则无所复问。若格以佥议
黄散之职，故须人门兼美，惟陛下裁之。”高宗默然而
止。肃闻而有憾，令义兴主日谮之于高宗。寻免官，迁
交阯，顷之追还。后主嗣位，授晋安王谘议参军，转给
事黄门侍郎。后主尝置酒会，群臣欢甚，将移䜩于弘
范宫，众人咸从，唯凝与袁宪不行。后主曰：“卿何为者？”
凝对曰：“长乐尊严，非酒后所过，臣不敢奉诏。”众人失
色。后主曰：“卿醉矣。”即令引出。他日，后主谓吏部尚书
蔡征曰：“蔡凝负地矜才，无所用也。”寻迁信威晋熙王
府长史，郁郁不得志，乃喟然叹曰：“天道有废兴，夫子
云：‘乐天知命，斯理可达’。”因制《小室赋》以见志，甚有辞
理。陈亡入隋，道病卒，时年四十七。子君知，颇知名。